Արմին Հարի

**Արմին Էրիխ Հարի** (, ), գերմանացի մարզիկ, XVII օլիմպիադայի խաղերի կրկնակի չեմպիոն, Եվրոպայի կրկնակի չեմպիոն, առաջին մարզիկը, որը վազել է 100 մետր ուղիղ 10 վայրկյանում:

## Կենսագրություն
Արմին Հարին ծնվել է 1937 թվականին հանքարդյունաբերող աղքատ ընտանիքում, մանուկ հասակում սիրել է ֆուտբոլը, հանդբոլը և ջութակ նվագելը: 16 տարեկանից զբաղվել է տասնամարտով Սաարբրյուկենի ակումբում, բայց իր լավագույն արդյունքները ցույց է տվել կարճ տարածություններում և ի վերջո դարձել արագավազորդ։ Հարին 18 տարեկանում հարյուր մետրը վազել է 11,3 վայրկյանում, իսկ 1957 թվականին 10,5 արդյունքով դարձել է Գերմանիայի փոխչեմպիոն։ Մարզիկը կարիերայում իր առաջին միջազգային հաջողություններին հասել է 1958 թվականին Ստոկհոլմում կայացած Եվրոպայի առաջնությունում՝ հաղթելով 100 մ մրցավազքում և դառնալով չեմպիոն սպրինտի փոխանցավազքի թիմի կազմում։

1958 թվականի սեպտեմբերի 6-ին Ֆրիդրիխսհաֆենում Արմին Հարին առաջին անգամ վազել է 100 մետր վազքը 10 վայրկյանում, ինչը 0,1 վրկ-ով ավելի արագ էր, քան համաշխարհային ռեկորդը, սակայն մրցավարները չեն հաշվել արդյունքը՝ վկայակոչելով այն փաստը, որ թեքությունը այն ուղու, որի երկայնքով վազել է մարզիկը, 9 մմ-ով բարձր էր թույլատրելի արժեքից:

Համաշխարհային ռեկորդի հաջորդ փորձը տեղի է ունեցել 1960 թվականի հունիսի 21-ին Ցյուրիխում կայացած World Class ավանդական մրցույթում: Գերմանիայի աթլետիկայի ֆեդերացիան ի սկզբանե արգելել է իր մարզիկներին մրցել Ցյուրիխում՝ ցանկանալով պահպանել իրենց ուժերը Հռոմի Օլիմպիական խաղերից առաջ, և երբ թույլտվություն է տրվել, ինքնաթիռի տոմսեր այլևս չեն եղել: Արդյունքում Արմին Հարին ստիպված է եղել բեռնատար ինքնաթիռով ճամփորդել, և հազիվ հանգստանալու ժամանակ ունենալով, միանգամից մեկնել է մրցմանը։ Լեցիգրունդ մարզադաշտում կրկին գրանցել է 10,0 վ արդյունք, սակայն դատավորների կողմից մեղադրվել է կեղծ մեկնարկի համար: Բողոքարկելով դատավորի որոշումը՝ Հարին կրկին վազելու իրավունք է ստացել, և նորից 100 մետր տարածությունը վազել է ուղիղ 10 վայրկյանում։ Միայն դրանից հետո պաշտոնապես գրանցվեց նոր համաշխարհային ռեկորդ։

Նույն 1960 թվականին Արմին Հարին, հանդես գալով Գերմանիայի միացյալ թիմում, դարձել է Հռոմի Օլիմպիական խաղերի կրկնակի չեմպիոն։ Սեպտեմբերի 1-ին 100 մ եզրափակչում մրցավարները երեք անգամ մարզիկներին վերադարձրին մեկնարկային գիծ, քանի որ Հարին, նրանց կարծիքով, կրկին խախտել էր կանոնները։ Ի վերջո, չորրորդ փորձի ժամանակ գերմանացի արագավազորդն ավարտել է 10,2վ արդյունքով: Մեկ շաբաթ անց նվաճել է ոսկե մեդալ էստաֆետային թիմի կազմում՝ Բերնդ Կուլմանի, Վալտեր Մալենդորֆի և Մարտին Լաուերի հետ միասին։ Եզրափակիչում գերմանացիները գրավել են երրորդ հորիզոնականը, սակայն նրանցից առաջ անցած ԱՄՆ-ի հավաքականը որակազրկվել է էստաֆետային փայտիկի փոխանցման սխալի պատճառով: Գերմանական քառյակի արդյունքը (39,5) դարձել է համաշխարհային ռեկորդի կրկնություն։ 
աջից|մինի|500x500փքս|Հռոմի Օլիմպիական խաղերի 100 մ մրցավազքի եզրափակիչը։ Առաջինը ձախից՝ Արմին Հարի
Արմին Հարիի ուժեղ որակը որպես արագավազորդ եղել է նրա հիանալի մեկնարկը, մեկնարկային հարվածին 0,05-0,07 վրկ ավելի արագ արձագանքելու ունակությունը, քան մրցակիցը, ինչի շնորհիվ նա արդեն տասնհինգերորդ մետր հեռավորության վրա շատ առաջ էր, այդ ժամանակ էլէկտրական սարքավորումները բացակայում էին, և դատավորները հաճախ կեղծ մեկնարկներ են գրանցել գերմանացի մարզիկի կողմից: 1961 թվականի մայիսի 1-ին, 24 տարեկան հասակում, Հարին, որին իր հայրենիքում «Սպիտակ կայծակ» էին անվանում իր մազերի գույնի և արագության համար, հայտարարել է իր թոշակի անցնելու մասին։ Աթլետիկայից բաժանումն արագացվել է 1960 թվականի նոյեմբերին ավտովթարով և աթլետիկայի ազգային ֆեդերացիայի հետ կրկնվող կոնֆլիկտներով, ինչը հանգեցրել է մարզիկի երկարաժամկետ որակազրկմանը, նախ՝ 6 շաբաթ՝ մրցումներից մեկին մեկնելիս 70 մարկ հավելյալ ծախսերի համար, ապա՝ 9 ամիս՝ երկրի սպորտի պատասխանատուների հասցեին քննադատական հայտարարությունների համար։

Սպորտից թոշակի անցնելուց հետո Արմին Հարին աշխատել է անշարժ գույքի ոլորտում։ 2006 թվականից ղեկավարում է *AHA-F* հիմնադրամը, որն օգնում է ցածր եկամուտ ունեցող ընտանիքների երեխաներին սպորտով զբաղվել: 2011 թվականի մայիսի 11-ին Արմին Հարին տեղ է գրավել գերմանական փառքի սրահում:

## Ձեռքբերումներ

## Պետական մրցանակներ
* Գերմանիայի Դաշնային Հանրապետության Պատվո շքանշանի ասպետական խաչ (2008 թվական):

## Ծանոթագրություններ

## Արտաքին հղումներ
* 
* 

Կատեգորիա:20-րդ դարի գերմանացիներ
Կատեգորիա:Աթլետիկա
Կատեգորիա:Գերմանացի մարզիկներ
Կատեգորիա:Եվրոպայի չեմպիոններ
Կատեգորիա:Օլիմպիական չեմպիոններ